Document ID: 32012D0630

РЕШЕНИЕ ЗА ИЗПЪЛНЕНИЕ НА КОМИСИЯТА
от 5 октомври 2012 година
за признаване на правната и надзорна уредба на Канада за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг
(текст от значение за ЕИП)
(2012/630/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1060/2009 на Европейския парламент и на Съвета от 16 септември 2009 година относно агенциите за кредитен рейтинг (1), и по-специално член 5, параграф 6 от него,
като има предвид, че:
(1)
На 12 юни 2009 г. Комисията възложи на Европейския комитет на регулаторите на ценни книжа (CESR), чийто функции бяха поети от Европейския орган за ценни книжа и пазари, създаден на 1 януари 2011 г. съгласно Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари) (2) (ESMA), и поиска неговото становище относно техническата оценка на правната и надзорна уредба на Канада по отношение на агенциите за кредитен рейтинг.
(2)
В своето становище, представено на 18 април 2012 г., ESMA предложи канадската правна и надзорна уредба по отношение на агенциите за кредитен рейтинг да бъде счетена за еквивалентна на изискванията на регулаторния режим на ЕС за агенциите за кредитен рейтинг.
(3)
Съгласно член 5, параграф 6, втората алинея от Регламент (ЕО) № 1060/2009, за да може правната и надзорна уредба на трета държава да бъде счетена за еквивалентна на изискванията на Регламент (ЕО) № 1060/2009, трябва да се прецени дали тя отговаря на три условия.
(4)
Според първото условие агенциите за кредитен рейтинг в съответната трета държава трябва да подлежат на разрешителен режим или регистрация и на текущ ефективен надзор и правоприлагане. Канада има всеобхватна и задължителна нормативна уредба що се отнася до агенциите за кредитен рейтинг и използването на кредитните рейтинги. Национален инструмент 25-101 „Одобрени рейтингови организации“ (DRO) беше приет на 27 януари 2012 г. и влезе в сила от 20 април 2012 г. Тази уредба изисква всяка агенция за кредитен рейтинг да бъде регистрирана в Канадските административни органи за ценни книжа (CSA) и предвижда текущ надзор на агенциите за кредитен рейтинг от страна на CSA. С цел изпълнение на надзорните функции CSA разполагат с широк и всеобхватен кръг от правомощия. CSA има правото да изискват достъп до счетоводни книги, записи и документи, държани от агенциите за кредитен рейтинг, да изисква друга необходима информация, включително записи на телефонни разговори и обмен на данни. CSA също така има право да извършва проверки на място и да разглежда и проверява счетоводни книги и записи. Освен това CSA може да започне производство срещу агенция за кредитен рейтинг в случай на нарушение на Национален инструмент 25-101, като използва правомощията, които са на разположение в случай на нарушение на законодателството в областта на ценните книжа. Наред с други правомощия, CSA може да издаде заповед, с която да отмени статута на DRO като такава, да наложи глоба до 1 000 000 CAD за всяко неспазване на правните задължения и да изиска от DRO да поправи всякакви стари нарушения. Всички агенции за кредитен рейтинг, установени в Канада, са регистрирани като DRO от CSA на 30 април 2012 г. и оттогава са обект на текущ надзор от страна на CSA. Комисията за ценните книжа на Онтарио, която изпълнява водеща роля по надзора в рамките на CSA, възнамерява да извършва проверки на място най-малко веднъж на всеки две години. Споразумението за сътрудничество, сключено между ESMA и CSA, предвижда обмен на информация във връзка с мерките по правоприлагането и надзора, взети спрямо трансграничните агенции за кредитен рейтинг.
(5)
Според второто условие агенциите за кредитен рейтинг в съответната трета държава трябва да подлежат на правнообвързващи правила, които са еквивалентни на правилата, посочени в членове 6-12 и приложение I към Регламент (ЕО) № 1060/2009. Канадската нормативна и надзорна уредба отговаря на изискванията на Регламент (ЕО) № 1060/2009 що се отнася до управлението на конфликти на интереси, организационните процеси и процедури, които всяка агенция за кредитен рейтинг трябва да прилага, качеството на рейтингите и методологиите за тяхното определяне, оповестяването на кредитните рейтинги и цялостното и периодичното оповестяване на дейностите по определяне на кредитен рейтинг. Следователно уредбата на Канада осигурява еквивалентна защита по отношение на добросъвестността, прозрачността и доброто управление на агенциите за кредитен рейтинг, както и по отношение на надеждността на дейностите по определяне на кредитен рейтинг.
(6)
Според третото условие регулаторният режим в съответната трета държава не трябва да допуска намеса от страна на надзорните органи и други публични органи на посочената трета държава при определяне на съдържанието на кредитните рейтинги и методологиите за тяхното определяне. В тази връзка раздел Б от допълнение А към Национален инструмент 25-101 изисква агенциите за кредитен рейтинг да създадат комитет, който да отговаря за изпълнението на строга официална процедура за издаване и преразглеждане на използваните от тях методологии, модели и важни за рейтинга допускания. Нито CSA, нито друг орган на публичната власт е оправомощен да се намесва в процеса на определяне на съдържанието на кредитните рейтинги или на методологиите за определяне на кредитен рейтинг.
(7)
С оглед на разгледаните фактори може да се счита, че канадската правна и надзорна уредба за агенциите за кредитен рейтинг отговаря на условията, изложени в член 5, параграф 6, втората алинея от Регламент (ЕО) № 1060/2009. Следователно правната и надзорна уредба на Канада за агенциите за кредитен рейтинг следва да бъде счетена за еквивалентна на правната и надзорна уредба, създадена с Регламент (ЕО) № 1060/2009. Комисията, в сътрудничество с ESMA ще продължи да наблюдава развитието на канадската правна и надзорна уредба за агенциите за кредитен рейтинг и изпълнението на условията, въз основа на които е взето настоящото решение.
(8)
Мерките, предвидени в настоящото решение, са в съответствие със становището на Европейския комитет по ценни книжа,
ПРИЕ НАСТОЯЩОТО РЕШЕНИЕ:
Член 1
За целите на член 5 от Регламент (ЕО) № 1060/2009 канадската правна и надзорна уредба на агенциите за кредитен рейтинг се счита за еквивалентна на изискванията на Регламент (ЕО) № 1060/2009.
Член 2
Настоящото решение влиза в сила на двадесетия ден след публикуването му в Официален вестник на Европейския съюз.
Съставено в Брюксел на 5 октомври 2012 година.

Labels: 10
2
4
18